Charlotte Neve Grün, Majken Kornum og Lene Rasmussen er sure og føler sig ærligt talt lidt forsømte i denne VM-tid. Derhjemme kører tv'et nærmest i døgndrift, og mænd og sønner er solidt plantet foran kassen for at følge alle kampene ved VM i fodbold - en sport, som de tre kvinder ikke kan udstå. De er nået til finalen i TV2/Nords konkurrence om at blive Nordjyllands sureste fodboldfrue, som vinder en velfortjent fodboldfri aften på søndag, hvor VM-finalen spilles, og deres mænd helt sikkert er fuldstændig fraværende. Vinderen får en aften sammen med tre veninder, som starter hos VIDA Kosmetolog og skønhedsbehandling i Aalborg, hvor de 4 piger bliver forkælet og får lagt en aftenmakeup. Derefter køres pigerne til Fisk & Skaldyr i Bispensgade, hvor de forkæles med lækker middag og dertilhørende vine. Pigerne får en lille æske god chokolade med hjem fra Aalborg Chokoladen som kan nydes såfremt finalen ender i straffesparkskonkurrence og dermed ikke er færdig når de kommer hjem. Du kan gense indslagene med de tre sure fodboldfruer og stemme på din favorit på TV2/Nords facebookside. Konkurrencen slutter torsdag klokken 12.
Vi har fundet tre finalister i konkurrencen om at være Nordjyllands sureste fodboldfrue, og du kan nu stemme på din favorit.